Diari Oficial de la Generalitat Valenciana


Sumari del DOGV 5447, del 09-02-2007 (2007/765)

RESOLUCIÓ de 2 de gener de 2007, de la directora general de Teatres de la Generalitat Valenciana, per a la convocatòria de tres beques de formació i perfeccionament per a jóvens ballarins durant l'any 2007.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5447

Data del DOGV
:   09-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/765


Data del document
:   02-01-2007

Organisme emissor
:   Teatres de la Generalitat Valenciana

Tipus de document
:   Resolució

Descriptors 

:   * ajuda pública
    * assignació per estudis
    * suport econòmic
    * professió artística

Teatres de la Generalitat Valenciana, TGV, és una entitat de dret públic, amb personalitat jurídica pròpia i plena capacitat d'obrar per al compliment dels seus fins, entre els quals es troben el desplegament i l'execució de la política cultural de la Generalitat en el camp de les arts escèniques i, molt especialment, en els sectors de teatre i dansa, tal com establix el Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV núm. 2.227, de 15.03.1994).
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat, així com totes aquelles activitats que, en general, directament o indirectament, estiguen relacionades amb les funcions anteriors.
En el marc del desplegament i compliment d'estos objectius, la Direcció General de TGV convoca la concessió de beques perquè jóvens professionals de la dansa puguen accedir a la realització de pràctiques professionals, segons el que disposa el Decret 108/1992, de 6 de juliol, del Govern valencià, pel qual es regula la concessió de beques.
En virtut d'això, i fent ús de les atribucions que em conferix l'article nové del Decret 36/1994, de 21 de febrer (DOGV núm. 2.227, de 15.03.1994), i de conformitat amb el que establixen el Decret 108/1992, de 6 de juliol, del Govern valencià, pel qual es regula la concessió de beques, i la Llei 38/2003, de 17 de novembre, general de subvencions, resolc:
Primer
Convocar la concessió de tres beques de formació i perfeccionament per a jóvens ballarins durant l'any 2007 en el Ballet de Teatres de la Generalitat.
Segon
Aprovar les bases que s'adjunten com a annex I, les quals regixen esta convocatòria.
Tercer
L'import màxim total de les tres beques és de vint mil euros (20.000 Euros), que s'han d'abonar a càrrec dels crèdits del capítol IV, línia de subvenció SE000049, dels pressupostos vigents de l'ens públic Teatres de la Generalitat Valenciana.
DISPOSICIONS FINALS
Primera
La present resolució tindrà efectes des del mateix dia de la publicació en el Diari Oficial de la Generalitat Valenciana.
De conformitat amb el que establixen els articles 107, 116 i 117 de la Llei 30/1992, de règim jurídic de les administracions públiques i del procediment administratiu comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra la present resolució, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de la directora general de Teatres de la Generalitat Valenciana en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 2 de gener de 2007.- La directora general de Teatres de la Generalitat Valenciana: Inmaculada Gil Lázaro.
ANNEX I
Bases per a la concessió de tres beques de formació i perfeccionament per a jóvens ballarins durant l'any 2007
Primera. Objecte
1. L'objecte d'esta convocatòria és la concessió de tres beques de formació i perfeccionament a jóvens ballarins per a la realització de pràctiques en el Ballet de Teatres de la Generalitat Valenciana, els quals hauran de complir els requisits indicats en les presents bases.
2. Es convoquen un total de tres (3) beques.
3. Les persones seleccionades hauran de dur a terme les pràctiques formatives objecte d'estes beques al Centre Coreogràfic de TGV, seu del Ballet de Teatres de la Generalitat Valenciana, o en qualsevol altra sala o teatre de l'ens.
Segona. Duració i import de les ajudes
El termini de realització de les beques comprén des de la data indicada en la resolució d'adjudicació fins al 31 de desembre de l'any 2007.
Totes les beques estan dotades amb un import màxim de vint mil euros (20.000 Euros).
Tercera. Persones beneficiàries
Poden sol·licitar estes beques les persones físiques que complisquen els requisits següents:
a) Tindre un nivell preprofessional en dansa.
b) Haver nascut entre els anys 1982 i 1988, ambdós inclusivament.
No poden obtindre la condició de persona beneficiària les persones sol·licitants que incórreguen en les prohibicions indicades en l'article 13 de la Llei 38/2003, de 17 de novembre, general de subvencions (BOE de 18.11.2003).
Quarta. Sol·licituds
1. El termini de presentació de sol·licituds serà de quinze dies hàbils, a comptar des de l'endemà de la publicació de la present convocatòria en el Diari Oficial de la Generalitat Valenciana.
2. Les sol·licituds s'han d'adreçar a Teatres de la Generalitat Valenciana i s'han de presentar en el Registre de TGV (Teatre Principal, carrer Poeta Querol, s/n, 4ª planta) o per qualsevol dels mitjans previstos en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
3. Les sol·licituds s'han de formalitzar segons el model que figura com a annex II en la present resolució, i han d'incloure els documents següents:
a) Fotocòpia del DNI.
b) Documentació acreditativa de formació en dansa.
c) Currículum firmat i datat per la persona sol·licitant.
d) Declaració de no tindre cap relació laboral que comporte una activitat semblant o que impedisca el compliment de les obligacions com a becari, així com de no gaudir de cap altra beca per a la mateixa activitat o una similar.
e) Dades bancàries on es desitja rebre la subvenció en cas de concessió, segons el model "Manteniment de tercers" que figura en l'annex III.
f) Declaració responsable de no incórrer en les prohibicions per a obtindre la condició de beneficiari indicades en l'article 13 de la Llei 13/2003, de 17 de novembre, general de subvencions, segons l'annex IV.
g) Certificats acreditatius d'estar al corrent en el compliment de les obligacions tributàries i amb la Seguretat Social, i, a més, la documentació acreditativa de tindre cobertura sanitària.
En el cas que la persona interessada no estiga ni haja estat obligada en el període dels dotze mesos anteriors a complir les obligacions tributàries i amb la Seguretat Social, n'hi haurà prou amb la presentació d'una declaració responsable, segons el model de l'annex V.
4. Si la sol·licitud no conté totes les dades exigides o hi falta documentació acreditativa, es requerirà la persona interessada perquè en el termini de deu dies hàbils corregisca estos defectes, amb la indicació que si no ho fa, es considerarà que ha desistit de la seua petició, després de dictar la resolució corresponent, d'acord amb els articles 42 i 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Cinquena. Procés de selecció
Per a la valoració de les persones sol·licitants, s'haurà de constituir una comissió de valoració composta per:
- El responsable del Ballet de TGV, que actuarà com a president, o la persona en qui delegue.
- El mestre de dansa clàssica del Centre Coreogràfic de TGV.
- Un repetidor del Centre Coreogràfic de TGV.
- El responsable del Centre Coreogràfic de TGV, que a més de membre de la comissió, haurà de fer de secretari.
En cas d'absència justificada d'algun membre de la comissió, serà substituït per un suplent designat per la Direcció General de TGV.
La comissió de valoració convocarà les persones sol·licitants a una "audició", que es realitzarà al Centre Coreogràfic de TGV (Parc de la Granja, s/n, de Burjassot) en el termini màxim de dos mesos des de la publicació de la present resolució. La convocatòria s'haurà de realitzar per mitjà de la publicació als taulers d'anuncis de TGV i del Centre Coreogràfic de TGV. A més, s'haurà d'avisar els admesos telefònicament.
La prova consistirà en la realització d'una classe de ballet clàssic, que serà eliminatòria, i en un assaig sobre el repertori del ballet de TGV.
Es valoraran tant les aptituds tècniques dels aspirants com els seus dots artístics.
Sisena. Resolució del procediment i publicació.
1. Finalitzada l'audició, la comissió de valoració elevarà l'acta amb la proposta de concessió de beques a la directora general de TGV, la qual resoldrà la convocatòria, adjudicant les beques i l'import brut, en el termini de tres mesos comptats a partir de l'endemà de la publicació de la present convocatòria en el Diari Oficial de la Generalitat Valenciana.
Si la resolució corresponent a esta convocatòria no es dicta ni es notifica en el termini previst, la sol·licitud es considerarà desestimada.
2. Així mateix, la comissió de valoració podrà proposar que siguen declarades desertes les beques si, segons el seu parer, no hi ha aspirants amb prou mèrits.
3. La resolució de la convocatòria s'ha de publicar al tauler d'anuncis de Teatres de la Generalitat Valenciana. Així mateix, i a l'efecte del que establix l'article 18 de la Llei general de subvencions, s'ha de publicar en el Diari Oficial de la Generalitat Valenciana.
Setena. Acceptació de la beca
Concedida la beca, la persona beneficiària haurà de manifestar-ne l'acceptació per escrit i segons el model que s'adjunta com a annex VI en un termini no superior a deu dies hàbils comptats des de l'endemà de la recepció de la notificació de concessió. Transcorregut eixe termini sense que s'haguera rebut l'acceptació expressa, es consideraria que la persona beneficiària renuncia a la beca, i hi perdria el dret.
Huitena. Incompatibilitat de la beca
La beca és incompatible amb la realització de treballs o estudis que dificulten el compliment de la finalitat proposada i amb la possessió d'altres beques o ajudes concedides per a la mateixa activitat o una similar.
Novena. Obligacions de les persones beneficiàries
Les persones beneficiàries de les beques estan obligades a:
a) Realitzar l'activitat que fonamenta la concessió de la beca.
b) Comunicar a Teatres de la GV l'obtenció d'altres subvencions o ajudes per conceptes derivats de la seua activitat artística, procedents d'altres administracions o ens públics o privats.
c) Sotmetre's a les actuacions de comprovació que ha d'efectuar Teatres de la Generalitat Valenciana, així com a qualsevol altra de comprovació i control financer que puguen realitzar els òrgans de control competents, aportant tota la informació requerida en l'exercici de les actuacions anteriors.
d) Procedir al reintegrament dels fons percebuts en els casos previstos en l'article 37 de la Llei 38/2003, general de subvencions.
Deu. Forma de pagament
La forma de pagament serà mensual, a través de transferència bancària, amb la certificació prèvia del responsable artístic del Ballet de TGV que acredite la bona marxa de l'objecte de la beca.
De la quantitat adjudicada a la persona beneficiària es deduirà l'impost sobre la renda de les persones físiques (IRPF) i qualsevol altre concepte que indique la llei.
El període mínim realitzat de beca que dóna dret a la dotació econòmica és d'un mes natural. Si la persona becada renuncia a la beca abans de la finalització d'este període, se li pagarà la part proporcional, d'acord amb l'activitat realitzada.
Onze. Situació de la persona beneficiària de la beca
Estes beques són de formació, perfeccionament i adquisició d'experiència, i les tasques que comporten s'han de desplegar amb els ballarins i el personal artístic del Ballet de Teatres de la Generalitat.
La concessió i l'aprofitament de la beca no implica cap tipus de relació laboral amb Teatres de la GV, ni suposa cap compromís per a la incorporació posterior de la persona becada a la plantilla d'esta entitat.
Dotze. Modificació de la resolució de concessió
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres beques, subvencions o ajudes atorgades per altres administracions o ens públics o privats, o la realització de treballs o estudis que dificulten el compliment de la finalitat de la beca, podran donar lloc a la modificació o, si cal, la revocació de la resolució de concessió.
Tretze. Efectes de l'incompliment de les obligacions contretes
La concessió de la beca quedarà sense efecte, després de l'audiència amb la persona interessada, quan no es realitze l'activitat que va motivar la concessió, quan es deixen de complir els requisits que es van exigir o quan s'incomplisquen, sense causa que ho justifique, les condicions establides en la present convocatòria. Quan siga per causes justificades, es pagarà la part proporcional.
El temps restant de prestació de la beca podrà ser exercit per la persona següent o les successives integrants de la borsa de reserva, segons s'establix en la base següent.
Catorze. Economies
De les economies que puguen produir-se per l'aplicació d'allò indicat en les presents bases o per renúncies que deixen vacant una beca, se'n podrà disposar, per mitjà d'una nova resolució de la Direcció General de TGV, per a cobrir la vacant per la persona següent o les successives integrants de la borsa de reserva, segons l'orde resultant de la baremació i la disponibilitat pressupostària, o bé per a incrementar la quantitat concedida a alguna de les persones beneficiàries.
Quinze. Reintegrament de la beca
Serà procedent el reintegrament de les quantitats percebudes i l'exigència de l'interés de demora des del moment del pagament de la beca en els casos previstos en l'article 37 de la Llei 38/2003, de 17 de novembre, general de subvencions.